รายงานของคณะกรรมการตรวจสอบ

คณะกรรมการตรวจสอบ บริษัท ธนมิตร แฟคตอริ่ง จำกัด (มหาชน)
ซึ่งได้รับการแต่งตั้งจากคณะกรรมการบริษัท ประกอบด้วยกรรมการบริษัทที่เป็นกรรมการอิสระจำนวน
3 ท่าน ที่เป็นผู้ทรงคุณวุฒิและประธานกรรมการตรวจสอบไม่ได้ปฏิบัติหน้าที่ในคณะกรรมการชุดย่อยอื่น
คณะกรรมการตรวจสอบประกอบด้วย

1. นายชัชวาล พรรณลาภ ประธานกรรมการตรวจสอบ

2. นายพูนศักดิ์ เธียไพรัตน์ กรรมการตรวจสอบ

3. นายสุวัฒน์ เหล่าภราดรชัย กรรมการตรวจสอบ

ในระหว่างปี 2551 คณะกรรมการตรวจสอบได้มีการประชุมคณะกรรมการตรวจสอบรวมทั้งสิ้นจำนวน
6 ครั้ง โดยเป็นการประชุมร่วมกับฝ่ายจัดการ และสำนักกำกับดูแลและตรวจสอบภายใน
เพื่อพิจารณาเรื่องต่าง ๆ เช่น แผนการตรวจสอบ ประเด็นสำคัญที่พบจากการตรวจสอบ
และผลการตรวจสอบของผู้ตรวจสอบภายนอก เป็นต้น
เพื่อทบทวนความเพียงพอและเหมาะสมของระบบควบคุมภายในและการบริหารความเสี่ยง
ตลอดจนปฏิบัติภารกิจอื่น ๆ ตามขอบเขตหน้าที่ที่คณะกรรมการบริษัทมอบหมาย
สำหรับการประชุมคณะกรรมการตรวจสอบเพื่อพิจารณาผลการตรวจสอบและสอบทานงบการเงิน
ทั้งงบการเงินประจำไตรมาสและงบประจำปี
คณะกรรมการตรวจสอบได้เชิญผู้ตรวจสอบบัญชีเข้าร่วมประชุมด้วยทุกครั้งโดยไม่มีฝ่ายจัดการเข้าร่วมประชุมด้วย
ทั้งนี้ คณะกรรมการตรวจสอบได้รายงานผลการประชุมทุกครั้งต่อคณะกรรมการบริษัท
โดยได้ปฏิบัติตามบทบาทและภาระหน้าที่ในเรื่องต่าง ๆ ดังนี้

คณะกรรมการตรวจสอบได้สอบทานบการเงินของบริษัท ธนมิตร แฟคตอริ่ง จำกัด (มหาชน)
สำหรับปีสิ้นสุดวันที่ 31 ธันวาคม 2551 โดยได้ประชุมร่วมกับผู้สอบบัญชีและฝ่ายจัดการเห็นว่า
งบการเงินได้จัดทำตามหลักการบัญชีที่รับรองทั่วไป และมีการเปิดเผยข้อมูลอย่างเหมาะสม
ซึ่งผู้สอบบัญชีได้แสดงความเห็นไว้ในรายงานของผู้สอบบัญชีที่เสนอต่อคณะกรรมการบริษัทและผู้ถือหุ้น

คณะกรรมการตรวจสอบได้สอบทานระบบการควบคุมภายใน
และรับทราบการรายงานผลการตรวจสอบตามแผนงานการตรวจสอบของสำนักกำกับดูแลและตรวจสอบภายใน
อาทิ ระบบการเปิดและปิดบัญชีลูกค้าและลูกหนี้ ระบบการเบิกจ่ายเงินล่วงหน้า
ระบบการรับชำระหนี้และจ่ายคืนสำรอง และระบบการควบคุมระบบสารสนเทศ - การควบคุมทั่วไป
เป็นต้น เพื่อให้มั่นใจว่าบริษัทได้ปฏิบัติถูกต้องตามกฎหมาย ข้อบังคับ ระเบียบต่าง ๆ
และมีระบบควบคุมภายในที่เหมาะสมและมีการพัฒนาอย่างต่อเนื่อง
รวมถึงรายการเกี่ยวโยงกันหรืออาจมีความขัดแย้งทางผลประโยชน์
หรือการปฏิบัติไม่ถูกต้องตามกฎหมายหรือกฎเกณฑ์ของหน่วยงานภายนอกที่เกี่ยวข้องซึ่งมีผลกระทบต่อการดำเนินงานของบริษัทได้รายงานให้คณะกรรมการบริษัท
เพื่อทราบและดำเนินการแก้ไขต่อไป

คณะกรรมการตรวจสอบได้มีการทบทวนกฎบัตรคณะกรรมการตรวจสอบ
เพื่อให้สอดคล้องกับกฎเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ (สำนักงาน
ก.ล.ต.) และตลาดหลักทรัพย์แห่งประเทศไทยกำหนด
และได้นำเสนอให้คณะกรรมการบริษัทพิจารณาอนุมัติ
และได้มีการทบทวนกฎบัตรของสำนักกำกับดูแลและตรวจสอบภายในเพื่อให้สอดคล้องกับกฎเกณฑ์ดังกล่าวด้วย

คณะกรรมการตรวจสอบได้มีการประเมินตนเอง
เพื่อให้มั่นใจว่าการปฏิบัติหน้าที่ของคณะกรรมการตรวจสอบมีประสิทธิภาพและประสิทธิผล
สามารถบรรลุตามวัตถุประสงค์ที่ได้รับมอบหมายจากคณะกรรมการบริษัท

คณะกรรมการตรวจสอบได้พิจารณาคัดเลือกผู้สอบบัญชีของบริษัทประจำปี 2552
รวมทั้งพิจารณาค่าตอบแทน
โดยได้เสนอความเห็นต่อคณะกรรมการบริษัทเพื่อนำเสนอที่ประชุมผู้ถือหุ้นพิจารณาแต่งตั้งต่อไป

คณะกรรมการตรวจสอบได้ปฏิบัติหน้าที่ด้วยความรอบคอบอย่างเป็นอิสระ
และแสดงความเห็นอย่างตรงไปตรงมา เพื่อประโยชน์สูงสุดขององค์กร
ซึ่งจากการสอบทานและพิจารณาเรื่องต่าง ๆ ตามที่คณะกรรมการตรวจสอบได้ดำเนินการมาตลอดปี
คณะกรรมการตรวจสอบมีความเห็นว่ารายงานทางการเงินของบริษัทมีการจัดทำตามมาตรฐานการบัญชีที่รับรองทั่วไป
มีระบบการกำกับดูแลกิจการ มีการควบคุมภายในที่เหมาะสม
และมีการเปิดเผยข้อมูลเป็นไปตามกฎหมายและข้อกำหนดที่เกี่ยวข้อง

(นายชัชวาล พรรณลาภ)

ประธานคณะกรรมการตรวจสอบ